Document ID: 31987R0954

Komisijas Regula (EEK) Nr. 954/87
(1987. gada 1. aprīlis)
par paraugu ņemšanu no loma, lai noteiktu zvejojamo sugu un aizsargājamo sugu procentuālo daudzumu, ja zvejo ar mazizmēra acu tīkliem
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1983. gada 25. janvāra Regulu (EEK) Nr. 170/83, ar ko izveido Kopienas zivsaimniecības resursu saglabāšanas un apsaimniekošanas sistēmu [1],
ņemot vērā Padomes 1986. gada 7. oktobra Regulu (EEK) Nr. 3094/86, ar ko nosaka konkrētus tehniskus pasākumus zivsaimniecības resursu saglabāšanai [2] un kas grozīta ar Regulu (EEK) Nr. 4026/86 [3], un jo īpaši tās 15. pantu,
tā kā Regulas (EEK) Nr. 3094/86 2. pantā paredzēta iespēja izmantot vienu vai vairākus reprezentatīvos paraugus kā pamatu, lai noteiktu zvejojamo sugu un aizsargājamo sugu procentuālo daudzumu;
tā kā ir lietderīgi definēt jēdzienu "reprezentatīvais paraugs";
tā kā šajā regulā jādefinē jēdzieni "mazizmēra sugas" un "mazizmēra acu tīkli";
tā kā ir lietderīgi noteikt paraugu ņemšanas metodi, kas jāizmanto, lai noteiktu zvejojamo sugu un aizsargājamo sugu procentuālo daudzumu, ja zvejo ar mazizmēra acu tīkliem;
tā kā ieviešanas nolūkā jānosaka pārbaudes kārtība;
tā kā to jauno noteikumu dēļ, kuri izklāstīti šajā regulā, jāatceļ Komisijas 1984. gada 5. decembra Regula (EEK) Nr. 3421/84 par paraugu ņemšanu no loma, lai noteiktu piezvejas procentuālo daudzumu, ja zvejo ar mazizmēra acu tīkliem [4];
tā kā šajā regulā paredzētie pasākumi ir saskaņā ar Zivsaimniecības resursu pārvaldības komitejas atzinumu,
IR PIEŅĒMUSI ŠO REGULU.
1. pants
Reprezentatīvais paraugs
Lai noteiktu to zvejojamo sugu un to aizsargājamo sugu procentu, kuras minētas Regulas (EEK) Nr. 3094/86 2. pantā, ja zvejo ar mazizmēra acu tīkliem, saskaņā ar šo regulu ņemtos zivju paraugus uzskata par visu zivju, kas ir uz klāja vai ir uz klāja pēc šķirošanas, vai atrodas kravas telpās vai piestātnē, reprezentatīvajiem paraugiem minētās regulas 2. panta 3. punkta nozīmē.
2. pants
Sugu un tīklu grupu definīcijas
Šajā regulā:
- termins "mazizmēra sugas" nozīmē Regulas (EEK) Nr. 3094/86 I pielikumā minētās atļautās zvejojamās sugas, kuru nozvejai tīkla minimālais references acu izmērs ir mazāks nekā 40 milimetri vai vienāds ar to,
- termins "mazizmēra acu tīkli" nozīmē visus tīklus, kuru acu izmērs ir mazāks nekā 60 milimetri vai vienāds ar to.
3. pants
Uz klāja esošo zivju svara novērtējums
Ja uz kuģa klāja ir mazizmēra sugas, tad dalībvalsts kompetento iestāžu pārstāvis, šeit turpmāk "inspektors", nosaka katras uz klāja esošās sugu grupas svaru, kas vajadzīgs, lai aprēķinātu ar mazizmēra acu tīkliem nozvejoto un sašķiroto zvejojamo sugu un aizsargājamo sugu procentuālo daudzumu. Nosakot minēto svaru, inspektors ņem vērā informāciju no tiem ierakstiem par zvejas darbībām (kuģa žurnālā), kurus glabā saskaņā ar Regulas (EEK) Nr. 2057/82 [5] 3. pantu un Komisijas Regulu (EEK) Nr. 2807/83 [6].
4. pants
Zivju paraugu atlase
1. Paraugus ņem un pārbaudi veic inspektors.
2. Kapteinim vai viņa pārstāvim ir tiesības būt klāt paraugu ņemšanā.
3. Paraugus ņem no visām tā loma daļām, kurā ir mazizmēra sugu zivis.
4. Paraugus ņem tā, ka paņem vismaz vienu paraugu no katras kravas telpas vai kravas telpas nodalījuma, kam var piekļūt, vai no zivīm uz klāja pirms šķirošanas vai pēc tās saskaņā ar Regulas (EEK) Nr. 3094/86 2. pantu.
5. Ciktāl iespējams inspektors, ņemot paraugus, tos ņem proporcionāli viņa paša novērtētajam zivju svaram katrā kravas telpā vai kravas telpas nodalījumā, vai uz klāja.
6. Ja iespējams, ņem paraugus no dažādiem kravas telpas vai tās nodalījuma līmeņiem.
7. Veicot paraugu ņemšanu izkraujot, paraugus izkraušanas laikā ņem ar starplaikiem.
8. Paraugus sašķiro atbilstīgi sugām vai sugu grupām. Pēc šķirošanas nosaka kopējo katras sugas vai sugu grupas svaru.
5. pants
Pārbaužu kārtība
1. Ja tehniski iespējams, tad sākotnējo paraugu ņemšanu veic jūrā.
2. Kapteinis var prasīt, lai paraugu ņemšanu atkārtotu ostā pirms izkraušanas vai tās laikā. Inspektors var prasīt, lai paraugu ņemšanu veiktu atkārtoti ostā pirms izkraušanas un, ja kapteinis nolemj izkraut lomu, tad atkārtoti izkraušanas laikā.
3. Ja kapteinis vai inspektors ir pieprasījis, lai paraugu ņemšanu veiktu loma izkraušanas laikā, tad inspektora izvēlētajā ostā ir ierīces loma izkraušanai un pārstrādei, ievērojot jebkādus ierobežojumus, kas izriet no dominējošiem nosacījumiem, kuri pēc inspektora ieskatiem to nepieļauj.
4. Var vai nu eskortēt kuģi uz ostu, vai aizplombēt tā kravas telpas un pieprasīt kapteinim vadīt kuģi uz inspektora noteiktu ostu. Otrajā gadījumā inspektors attiecīgajām kontroles iestādēm minētajā ostā dara zināmu kuģa nosaukumu, reģistrācijas numuru un, ja iespējams, kuģa radiosignālu, kā arī tā paredzēto ierašanās laiku. Kuģa kapteinis sniedz ziņojumu kontroles iestādēm tūlīt pēc ierašanās. Plombas var atvērt tikai inspektors.
5. Visas pārbaudes veic tās pašas dalībvalsts inspektori, ja vien tā nenolemj nodot kontroles veikšanu citas dalībvalsts kompetentajām iestādēm.
6. Ja pēc 5. punkta noteikumiem viena dalībvalsts varētu nodot kontroles veikšanu citai dalībvalstij, tad aizzīmogo kravas telpas un piemēro 4. punkta noteikumus, kas attiecas uz kuģiem, kuru kravas telpas ir aizplombētas.
6. pants
Pārbaudes rezultātu relatīvais derīgums
1. Procentuālo daudzumu aprēķināšanas rezultāts, ko iegūst, ņemot paraugus ostā, ir noteicošais no rezultātiem, kurus iegūst, ņemot paraugus jūrā.
2. Procentuālo daudzumu aprēķināšanas rezultāts, ko iegūst, ņemot paraugus ostā izkraušanas laikā, ir noteicošais no rezultātiem, kurus iegūst, ņemot paraugus jūrā vai ostā, ja loms nav izkrauts.
7. pants
Obligātais parauga lielums
1. Attiecībā uz paraugu ņemšanu jūrā kopējais saskaņā ar 4. pantu atlasīto paraugu svars nav mazāks kā 100 kilogrami.
2. Attiecībā uz paraugu ņemšanu ostā saskaņā ar 4. pantu atlasīto paraugu svars nav mazāks kā 100 kilogrami vai viena divtūkstošā daļa no kopējā loma uz klāja piestātnē atkarībā no tā, kurš no tiem ir lielāks.
8. pants
Ar šo atceļ Regulu (EEK) Nr. 3421/84.
9. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1987. gada 1. aprīlī

Labels: 6